**Projektas**



**KĖDAINIŲ RAJONO SAVIVALDYBĖS TARYBA**

**SPRENDIMAS**

**DĖL KĖDAINIŲ RAJONO SAVIVALDYBĖS TARYBOS 2009 M. VASARIO 27 D. SPRENDIMO NR. TS-25 „DĖL KĖDAINIŲ RAJONO SAVIVALDYBĖS JAUNIMO VEIKLOS PROJEKTŲ FINANSAVIMO IŠ SAVIVALDYBĖS BIUDŽETO NUOSTATŲ PATVIRTINIMO“ PAKEITIMO**

2018 m. kovo 20 d. Nr. SP-52

Kėdainiai

Kėdainių rajono savivaldybės taryba n u s p r e n d ž i a:

Pakeisti Kėdainių rajono savivaldybės jaunimo veiklos projektų finansavimo iš savivaldybės biudžeto nuostatus, patvirtintus Kėdainių rajono savivaldybės tarybos 2009 m. vasario 27 d. sprendimu Nr. TS-25 „Dėl Kėdainių rajono savivaldybės jaunimo veiklos projektų finansavimo iš savivaldybės biudžeto nuostatų patvirtinimo“:

1. Pakeisti 7.6 papunktį ir jį išdėstyti taip:

„7.6. skatinti jaunimo verslumą, stiprinti jaunimo verslumo gebėjimus, užtikrinančius geresnę integraciją į darbo rinką“.

2. Papildyti 7.7 ir 7.8 papunkčiais:

„7.7. skatinti socialiai neaktyvių, nedirbančių, nesimokančių, mokymuose nedalyvaujančių, socialinę atskirtį patiriančių jaunuolių įsitraukimą į visuomeninę veiklą“.

„7.8. ugdyti jaunų žmonių sveikos gyvensenos įgūdžius, ypatingą dėmesį skiriant savižudybių prevencijai“.

3. Pakeisti 9 punktą ir jį išdėstyti taip:

„9. Konkursui teikiami projektai turi sudaryti sąlygas, kad jaunas žmogus būtų motyvuojamas dalyvauti jo poreikius atitinkančioje veikloje, skatinamas tobulėti, įsitraukti į visuomeninę veiklą, įgyti socialinius įgūdžius ugdančios veiklos vykdymo ir organizavimo patirties“.

4. Papildyti 161 punktu:

„161.Informacija apie kasmetinį ar papildomą kvietimą teikti paraiškas skelbiama Kėdainių rajono savivaldybės interneto svetainėje [www.kedainiai.lt](http://www.kedainiai.lt). Skelbime nurodomas paraiškų priėmimo galutinis terminas, vieta, adresas, telefono numeris ir elektroninio pašto adresas pasiteirauti (kontaktinis asmuo), galimi pareiškėjai, finansuotinos veiklos, paraiškos forma, dokumentai, kuriuos reikia pateikti (priedai), ir kita reikalinga informacija (reikalavimai) projektų pareiškėjams“.

5. Pakeisti 17 punktą ir jį išdėstyti taip:

„17. Konkursui teikiamas projektas aprašomas užpildant Kėdainių rajono savivaldybės jaunimo reikalų tarybos patvirtintą projekto paraiškos formą. Paraiška turi būti užpildyta lietuvių kalba, pasirašyta asmens, turinčio teisę veikti pareiškėjo vardu, nurodant vardą, pavardę ir pareigas, bei patvirtinta antspaudu, jei pareiškėjas antspaudą privalo turėti“.

6. Papildyti 171 punktu:

„171. Pareiškėjas konkursui gali pateikti tik vieną projekto paraišką. Pateikus daugiau nei vieną paraišką, vertinama ta paraiška, kuri pateikta vėliausiai“.

7. Pakeisti 18 punktą ir jį išdėstyti taip:

„18. Konkursui pareiškėjas pateikia 2 paraiškos egzempliorius (1 originalą ir 1 kopiją) ir elektroninę paraiškos kopiją (1 failas PDF formatu), kurią išsiunčia konkurso skelbime nurodytu el. paštu. Prie paraiškos turi būti pridėta juridinio asmens registracijos pažymėjimo kopija, projekto vadovo (ų) gyvenimo aprašymas (-ai), dokumentų, įrodančių papildomą finansavimą kopijos, kiti dokumentai, kuriuos pareiškėjas mano esant tikslinga pateikti“.

8. Papildyti 181 punktu:

„181. Projekto paraiška gali būti pristatyta konkurso skelbime nurodytam atsakingam Administracijos darbuotojui arba atsiųsta registruotu laišku adresu: J. Basanavičiaus g. 36, Kėdainiai. Ant voko privaloma užrašyti „Jaunimo veiklos projektų finansavimo konkursui“. Visos paraiškos registruojamos, suteikiant joms registracijos numerį“.

9. Pakeisti 20 punktą ir jį išdėstyti taip:

„20. Kiekvienas paraiškos egzempliorius ir prie jo pridedami dokumentai turi būti susegti, puslapiai sunumeruoti. Dokumentų kopijos privalo būti patvirtintos laikantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, reikalavimų“.

10. Papildyti 201 punktu:

1. „201. Nustačius, kad elektroninės paraiškos kopijos turinys neatitinka popierinio varianto turinio, vadovaujamasi paraiškos popieriniame variante pateikta informacija“.
2. 11. Pakeisti 21 punktą ir jį išdėstyti taip:
3. „21. Lėšas jaunimo veiklos projektams finansuoti skiria savivaldybės Administracijos direktorius, atsižvelgdamas į Kėdainių rajono savivaldybės jaunimo reikalų tarybos išvadas ir Savivaldybės biudžete tam numatytas lėšas. Administracijos direktoriaus įsakymu (toliau – Įsakymas) tvirtinamas finansuojamų projektų sąrašas“.

12. Pakeisti 24 punktą ir jį išdėstyti taip:

„24. Pareiškėjas, kurio projekto vykdymui skiriamas finansavimas, ne vėliau kaip per 30 kalendorinių dienų nuo Įsakymo priėmimo dienos, pasirašo biudžeto lėšų naudojimo sutartį (toliau – Sutartis) su Administracija. Sutartyje yra aprašomi pareiškėjo įsipareigojimai, nustatomos finansavimo, lėšų naudojimo, atskaitomybės bei atsakomybės sąlygos ir kitos sąlygos. Prie sutarties pridedamas projekto veiklų planas ir detali projektui skirtų lėšų sąmata pagal formą BPF-1, patvirtintą Lietuvos Respublikos finansų ministro įsakymu“.

1. 13. Pakeisti 29 punktą ir jį išdėstyti taip:
2. „29. Lėšos gali būti naudojamos nuo Sutarties pasirašymo dienos iki einamųjų metų gruodžio 20 dienos. Projekto vykdytojai privalo gautas Savivaldybės lėšas naudoti tikslingai tik Sutartyje numatytoms veikloms“.
3. 14. Pakeisti 32 punktą ir jį išdėstyti taip:
4. „32. Pareiškėjas po projekto įvykdymo per 10 darbo dienų, bet ne vėliau kaip iki einamųjų metų gruodžio 20 dienos, pateikia Administracijai Sutartyje nustatytas ataskaitas“.
5. 15. Pakeisti 33 punktą ir jį išdėstyti taip:

„33. Nepanaudotos ar netikslingai panaudotos Savivaldybės lėšos turi būti grąžintos iki einamųjų metų gruodžio 20 dienos Administracijai“.

16. Papildyti 34 ir 35 punktais:

1. „34. Pareiškėjas, atlikdamas pirkimus, privalo vadovautis LR viešųjų pirkimų įstatymu. Jei Pareiškėjas yra neperkančioji organizacija, atlikdamas pirkimus turi vadovautis Neperkančiųjų organizacijų taisyklėmis, kurias pasitvirtina organizacijos viduje“.

„35. Projektų finansinė ir veiklos kontrolė vykdoma teisės aktų nustatyta tvarka“.

Savivaldybės meras

Audronė Stadalnykienė Ovidijus Kačiulis Evaldas Vaicekavičius Rūta Švedienė

2018-03- 2018-03- 2018-03- 2018-03-

Kėdainių rajono savivaldybės tarybai

**AIŠKINAMASIS RAŠTAS**

**DĖL KĖDAINIŲ RAJONO SAVIVALDYBĖS TARYBOS 2009 M. VASARIO 27 D. SPRENDIMO NR. TS-25 „DĖL KĖDAINIŲ RAJONO SAVIVALDYBĖS JAUNIMO VEIKLOS PROJEKTŲ FINANSAVIMO IŠ SAVIVALDYBĖS BIUDŽETO NUOSTATŲ PATVIRTINIMO“ PAKEITIMO**

2018 m. kovo 12 d.

Kėdainiai

**Parengto sprendimo projekto tikslai.**

Pakeisti Kėdainių rajono savivaldybės jaunimo veiklos projektų finansavimo iš savivaldybės biudžeto nuostatus patvirtintus, Kėdainių rajono savivaldybės tarybos 2009 m. vasario 27 d. sprendimu Nr. TS-25 „Dėl Kėdainių rajono savivaldybės jaunimo veiklos projektų finansavimo iš savivaldybės biudžeto nuostatų patvirtinimo“.

**Sprendimo projekto esmė, rengimo priežastys ir motyvai.**

Kėdainių rajono savivaldybės tarybos 2009 m. vasario 27 d. sprendimu Nr. TS-25 „Dėl Kėdainių rajono savivaldybės jaunimo veiklos projektų finansavimo iš savivaldybės biudžeto nuostatų patvirtinimo“ buvo patvirtinti Kėdainių rajono savivaldybės jaunimo veiklos projektų finansavimo iš savivaldybės biudžeto nuostatai, kurie galioja ir šiuo metu. Vadovaujantis minėtais nuostatais kasmet yra organizuojamas jaunimo veiklos projektų finansavimo konkursas. Atsižvelgiant į minėto konkurso organizavimo patirtį, projektų pareiškėjų ir konkurso organizatorės rajono savivaldybės Jaunimo reikalų tarybos pastebėjimus, į šiandienos rajono jaunimo situaciją ir kylančias problemas, visuomenės gyvenimo pažangą, yra parengtas sprendimo projektas, kuriame yra numatyti kai kurių Kėdainių rajono savivaldybės jaunimo veiklos projektų finansavimo iš savivaldybės biudžeto nuostatų punktų pakeitimai, nuostatai papildomi naujais punktais.

**Lėšų poreikis.** Lėšos nėra reikalingos.

**Laukiami rezultatai.**

Pakeitus Kėdainių rajono savivaldybės jaunimo veiklos projektų finansavimo iš savivaldybės biudžeto nuostatus, bus užtikrintas kokybiškesnis ir efektyvesnis jaunimo veiklos projektų finansavimo iš savivaldybės biudžeto konkurso organizavimas.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Administracijos vyriausioji specialistė

(jaunimo reikalų koordinatorė) Audronė Stadalnykienė